b'\n_START_ARTICLE_\nGur Emir\n_START_SECTION_\nGradnja\n_START_PARAGRAPH_\nV arhitekturnem kompleksu z modro kupolo so grobnice emirja Timur Lenka, njegovih sinov \xc5\xa0ahruha in  Miran \xc5\xa0aha in vnukov Ulug Bega in Mohamed Sultana. V njem je tudi grobnica Timurjevega u\xc4\x8ditelja Saida Baraka._NEWLINE_Najstarej\xc5\xa1i del kompleksa je bil zgrajen konec 14. stoletja na ukaz Mohamed Sultana.  Od njega so se ohranili samo temelji medrese , hanak (vhodni portal) in del enega od \xc5\xa1tirih minaretov. Gradnja mavzoleja samega se je za\xc4\x8dela leta 1403 po nenadni smrti Mohamed Sultana, Timurjevega potomca in domnevno njegovega ljubljenca. Timur je zase zgradil majhno grobnico pri pala\xc4\x8di Ak Saraj v  \xc5\xa0ahrisabzu. Ko je na pohodu na Kitajsko leta 1405 nepri\xc4\x8dakovano umrl, so bile poti v \xc5\xa0hribazd zasne\xc5\xbeene in neprehodne, zato so ga namesto tam pokopali v Samarkandu. Gradbena dela na mavzoleju je dokon\xc4\x8dal Timurjev vnuk Ulug Beg. Med njegovo vladavino je Gur Emir postal grobnica Timuridske dinastije.\n_START_SECTION_\nArhitektura\n_START_PARAGRAPH_\nVhodni portal  je bogato okra\xc5\xa1en z izrezljano opeko in mozaiki. Vse raz\xc5\xa1iritve iz Ulug Begovega obdobja so delo arhitekta Mohameda Ibn Mahmuda iz Isfahana. Med njegovo  vladavino je bil zgrajen tudi hodnik do vhoda v mavzolej._NEWLINE_Mavzolej Gur Emir kot enostavna osemkotna stavba z modro kupolo. Zunanje stene krasijo napisi  in geometrijski ornamenti  iz modrih, svetlo modrih in belih plo\xc5\xa1\xc4\x8dic. Pod njimi je opeka iz terakote. Svetlo modra kupola z globokimi rozetami in belimi vstavki ima premer 15 m in vi\xc5\xa1ino 12,5 m. Videz kupole neverjetno poudarjajo globoka rebra._NEWLINE_V notranjosti mavzoleja je velika visoka dvorana z globokimi ni\xc5\xa1ami ob stenah in raznolikim okrasjem.  Spodnji del sten je oblo\xc5\xbeen s plo\xc5\xa1\xc4\x8dami oniksa.  Vse plo\xc5\xa1\xc4\x8de so prefinjeno poslikane. Nad njimi so marmorni stalaktitski okrajki. Velike povr\xc5\xa1ine sten so okra\xc5\xa1ene s poslikanim mavcem, oboki  in notranja stran kupole pa so okra\xc5\xa1eni s poslikanimi in pozla\xc4\x8denimi globokimi  reliefnimi kartu\xc5\xa1ami._NEWLINE_Mesta, kjer so v kripti pokopani timuridski vladarji, so ozna\xc4\x8dena z bogato okra\xc5\xa1enimi nagrobniki. Med Ulug Begovo vladavino so nad Timur Lenkov grob polo\xc5\xbeili velik blok temno zelenega \xc5\xbeada, ki je pred tem stal v sveti\xc5\xa1\xc4\x8du v pala\xc4\x8di kitajskega cesarja in bil kasneje prestol \xc4\x8dagatajskega kana in D\xc5\xbeingiskanovega potomca Duve. Ob Timur Lenkovem grobu so marmorni nagrobniki  njegovih sinov Miran \xc5\xa0aha in \xc5\xa0ahruha in vnukov Mohamed Sultana in Ulug Bega. V mavzoleju je pokopan tudi Timur Lenkov duhovni u\xc4\x8ditelj Said Baraka.\n_START_SECTION_\nKasnej\xc5\xa1a zgodovina\n_START_PARAGRAPH_\nKonec 17.  stoletja se je za\xc4\x8delo dolgo obdobje propadanja Samarkanda. Po preselitvi prestolnice v Buharo je izgubil polo\xc5\xbeaj prestolnice. Velika svilna cesta ga je ob\xc5\xa1la in pomembni zgodovinski spomeniki so ostali prazni in utonili v pozabo.  Restavracijska dela v Gur Emirju so se za\xc4\x8dela \xc5\xa1ele po drugi svetovni vojni. V 1950. letih so bili obnovljeni kupola, glavni portal in minareti. V 1970. letih se je za\xc4\x8dela obnavljati notranjost mavzoleja. Medresa in hanaka kompleksa Mohamed Sultana se \xc5\xa1e nista obnovila. Skrb za Timur Lenka in Gur Emir se je pove\xc4\x8dala po ustanuvitvi Republike Uzbekistan leta 1991._NEWLINE_Leta 1740 je  vladar Af\xc5\xa1aridskega cesarstva Nadir \xc5\xa0ah Af\xc5\xa1ar posku\xc5\xa1al odnesti Timurjev sarkofag. Nadir \xc5\xa0ah je malikoval Timur Lenka, posnemal njegove voja\xc5\xa1ke pohode in v poznih letih tudi njegovo krutost. Sarkofag se je med odstranjevanjem prelomil, kar so imeli za slabo znamenje. \xc5\xa0ahovi svetovalci so zato zahtevali, naj sarkofag ostane na svojem mestu._NEWLINE_Timur Lenkov grob so ponovno odprli malo pred nem\xc5\xa1kim napadom na Sovjetsko zvezo leta 1941, \xc4\x8deprav je na njem pisalo, da bo tisti, ki ga bo odprl, iz njega izpustil \xc5\xa1e ve\xc4\x8djega tirana kot je bil on sam. Izkopavanja so potekala pod vodstvom sovjetskega znanstvenika in antropologa Mihaila Mihajlovi\xc4\x8da Gerasimova, ki je kasneje iz Timurjeve lobanje rekonstruiral njegov obraz. Potrdil je, da je bil Timur visok okrog 172\xc2\xa0cm in da je zaradi po\xc5\xa1kodbe noge resni\xc4\x8dno \xc5\xa1epal. Na podoben na\xc4\x8din kot so nem\xc5\xa1ki napad na Sovjetsko zvezo pripisovali Timurjevemu izkopu, so zmago v bitki pri Stalingradu pripisovali njegovemu pokopu po muslimanskem obredu leta 1942.\n_START_SECTION_\nBli\xc5\xbenji spomeniki\n_START_PARAGRAPH_\nNekateri poznavalci domnevajo, da so  bili mavzoleji Gur Emir, Ruhabad in Aksaraj zaradi bli\xc5\xbeine med seboj povezani. _NEWLINE_Rahabad je majhen mavzolej, zgrajen v 14. stoletju, v katerem naj bi bil las preroka Mohameda. V bli\xc5\xbenji enonadstropni medresi so zdaj obrtni\xc5\xa1ke delavnice. Ob medresi  je mo\xc5\xa1eja, v kateri \xc5\xa1e potekajo muslimanski obredi. Objekti tvorijo zaklju\xc4\x8deno celoto._NEWLINE_Mavzolej Aksaraj iz 15. stoletja stoji v tihi ulici za Gur Emirjem in \xc5\xa1e ni obnovljen.'